# Les Missives/Imitations
### IMITATIONS.
#### 1.

MA maistresse douce-humaine, Dedans la claire fontaine Lave son tain gracieux, Et le flambeau de ses yeux.
﻿Et sans pompeuse vesture, La seule simple parure D’un candide accoustrement Prend de son corps ornement.
﻿Elle ne couvre sa face, De peur que son tain s’efface, Lors que le Soleil ardant Nous va ses flesches dardant.
﻿Mais une guirlande verte, Tenant sa teste couverte Reçoit esmail par les fleurs De ses plus vives couleurs.
﻿Le sourire est sur sa bouche, Son œil n’a rien de farouche, Son cueur n’a rien de cruel, Sa grace rien de mortel.
﻿La vertu plus estimee Fait bruire sa renommee, Qui ne redit pas encor L’honneur d’un si beau tresor.
﻿Bien que sa beauté me tue, Courageux je m’esvertue De reprendre esprit & vois Pour revivre plusieurs fois.
﻿Sans voir sa grace modeste, Toute la gloire celeste Ne me sçauroit bienheurer, Et n’y voudrois demeurer.
﻿Où est tu maintenant Mirtille mon espoir ? Es tu avec ta sœur ou bien seule à toy-mesme ? Es tu point pres d’un fleuve y cherchant un miroir, Qui represente bien ceste beauté que j’ayme ?
﻿Es tu dans un vallon, ou courant par les champs, Ou saultant par les prez, ou chantant au bocage, Où les Nymphes suivant la douceur de tes chants Viennent pour admirer ta grace & ton visage ?
﻿Mais es tu point paisible, & pensive à part-toy, Pressant les belles fleurs (ornement de la terre) Et que quelque pasteur t’aymant ainsi que moy Sente pour tes beaux yeux & la paix et la guerre ?
Tu entends les oyseaux, leurs soucis appaissant Aux fredons redoublez de leurs voix doucereuses, Et voyant les pigeons en ferveur se baisant, He Dieu pense tu point aux douceurs amoureuses ?
﻿De moy sans le sommeil qui ta grace me faint, En songeans que pour moy (ô belle) tu souspire, Il y a fort long temps que je serois estaint Accablé souz le faix de mon cruel martyre.
﻿O misere d’amans ! ô fallaces d’amour ! Qui nous fait appuier sur le fer qui nous blesse ? O jours tristes & longs bornez mon dernier jour, Finissant tout d’un coup ma vie & ma tristesse.
﻿Damon estoit aupres de sa chere Phylis, A l’ombre d’un laurier dessus l’herbe fleurie : Phylis pille les fleurs de ses beaux doits polis, Et de ses doux regards r’enfleure la priere.
﻿Cependant ils contoient d’agreables discours, Tesmoignant la douceur du feu qui les enflamme :
A l’entour volletoient mille petis Amours, Et l’amour est sans plus le Soleil de leur ame.
﻿Calidian estoit contre un orme caché Espiant leurs propos, à grand peine il respire : Il sembloit estre un arbre, à un arbre attaché, En escoutant Phylis qui lors commence à dire.
﻿Douce ame de mon ame, il y a si long temps Que je n’ay veu tes yeux, qui me tiennent ravie ! Eh sans te voir un jour me dure plusieurs ans, En t’esloignant de moy tu emporte ma vie.
﻿Que veut dire Ergasto de t’envoyer ainsi Errant deça, delà, pour le fait du mesnage ? Ha pere trop cruel, qui des tiens n’as soucy, Te monstrant envers eux de si felon courage.
﻿Damon respond ainsi : Je jure par tes yeux, Et par les doux propos de ta bouche tant belle, Qui me touchent l’esprit de leurs sons gracieux, Que sans te voir je sens une peine cruelle.
﻿Quand mon pere viellard m’envoye en quelque lieu, Ceux qui sont pres de moy soubsçonnent que je meure : Et je ne puis (helas) mesme te dire Adieu, En delaissant mon cueur qui dans ton sein demeure.
﻿Phylis luy dist encor : Te vei-je pas un jour Parlant avec Nisa d’une façon privee ? Je croy que tu tenois certains propos d’amour, Qui furent delaissez me voyant arrivee.
﻿Nisa est bien aymable, & tu as autrefois Senti pour sa beauté une amoureuse playe. J’ay peur que te voyant seulet dedans le bois De te reprendre encor en vain elle n’essaye.
﻿Bon Dieu (ce dit Damon) comment as tu pensé Que j’ayme autre que toy, ô ma chere ennemie ? Te laissant pour Nisa je serois insensé, Non vaincu de l’amour, mais bien de la folie.
﻿J’ay souffert quelque fois son importunité, Premier que d’estre serf de tes beautez exquises : Et maintenant t’aymant en toute extremité, Me pense-tu subjet de ses nouvelles prises ?
﻿Elle vint l’autre jour ayant l’accoustrement D’une Nymphe des bois, pour decevoir ma veuë : D’elle je m’approché, mais fort innocemment, Et m’en fuy si tost que je l’eu recognuë.
﻿Dy moy la verité, ce luy respond Phyllis, Aussi bien de ce fait je suis assez certaine : Qui luy donna ce vase & ces traits si jolis, Et ce bel arc bruny dont ell’est si hautaine ?
﻿Tu as fait ce present ? c’est toy qui l’as donné. D’un autre que de toy ne vient un tel ouvrage. Ah parjure Damon, que tu es estonné ! Or la glace, or le feu te couvrent le visage.
Damon nie cecy, affermant que Python Luy a donné le tout avec sa promesse De l’espouser bien tost : les nopces ce dit on Se font au premier mois avec grande alegresse.
﻿Alors les deux amans estans remis d’accord, S’en vont pres d’un ruisseau priant de bon courage : O Piton & Nisa que le bien-heureux sort Vous face longtemps vivre en un doux mariage.
﻿Orphee nonchalant demeuroit en silence, Luy-mefmes desdaignant l’honneur de sa science : Les Nymphes, les Silvains, les fleuves & les bois Regretoient en douleur la douceur de sa vois : La vache, & la brebis, tramblant craignoient la rage
Du Lyon & du Loup : la nature sauvage Tournoit aux animaux : le rocher endurci Despitoit tel silence & la forest aussi Dont les arbres suivans la lyre Thraciene Sembloient avoir quitté la durté ancienne. Mais depuis que Hercule ayant laißé Argos De sa main-porte-paix eut porté le repos Au peuple Thracien chastiant la furie De ce cruel Tyrant qui postposoit la vie De l’homme raisonnable à celle des chevaux, Le divin oubliant tous les passez travaux Pour le bien survenu de cest aise publique Remis sus les accords de la douce musique : La corde rehaussee & le doigt tremblotant Arrestent de l'Hebrus le fleuve doux flotant. Rodope humilié le haut sommet abaiße. Ossa va secoüant la froide nege espaisse Pour approcher son chef, qui sembloit si chenu. Le peuplier descendant laisse Hemus tout nu. Le pinier va tirant le chesne sociable. Le laurier s'approcha, bien qu’il fust indontable Aux flesches de l'Amour, & aux arts de Phebus. Les moutons sautelans dedans les prez herbus Avoisinent les loups : les dains suivent sans crainte Les tigres sans fureur : le cerf ne fuit l'attainte Du courageux lyon : Orphee par les champs Semoit ainsi la paix aux douceurs de ses chants. Il chantoit la rigueur d’une Meraste Austere, Et le craintif souci d’une piteuse Mere, Qui tremblant regardoit le Serpent estoufant,
Enserré par les mains de son petit enfant.
Cest enfant souriant d’une severe bouche Feit sentir estant grand une fiere escarmouche Au toreau ravageant, il feit craindre le chien Qui aboye sans fin sur le bord Stygien Et de sa forte main esprouva l'adventure. Ce Lyon qui devoit revivre en la painture Du cercle traverseur le Sanglier d’Erimant Resentit son pouvoir & le digne ornement Du fameux Termodon : & sa puissance guide Au profond des Enfers la troupe Stinfalide. Le Seigneur à trois corps le recognoist vaincueur. Anthee retombant n’a plus force ny cueur. Encontre son pouvoir l'Hidre ne multiple. Le cerf au viste-pied, ne peut sauver sa vie. Cacus cede son feu à un feu plus puissant. Du sang de Busiris, le Nil est rougissant. Et Pholoé encor rend sa gloire cognuë Par le sang empourpré des enfans de la Nuë. O Hercule tresgrand, Atlas moindre que toy A commis à ton dos, & soumis à ta foy Les Dieux & les humains. Phebus sur tes espaules Et les astres außi vont esclerant les poles. Ainsi disoit Orphee animant son escrit Aux vertus de Hercule : & vous divin esprit Par vos rares valeurs donnez lumiere & vie A ma pauvre Clion si long temps endormie.